**3/2018. (III. 26.) MÜK szabályzat  
az ideiglenes országos alkalmazott ügyvédi tagozat delegálási szabályairól**

A Magyar Ügyvédi Kamara küldöttgyűlése az ügyvédi tevékenységről szóló 2017. évi LXXVIII. törvény (a továbbiakban: Üttv.) 208. § (20) bekezdésében kapott felhatalmazás alapján, az Üttv. 157. § (2) bekezdés e) pontjában foglalt feladatkörében eljárva a következő szabályzatot alkotja:

**1. Általános rendelkezések**

**1.1.** Az ideiglenes országos alkalmazott ügyvédi tagozat (a továbbiakban: országos alkalmazott ügyvédi tagozat vagy tagozat) tagjait egyenlő választójog alapján, egyfordulós választási eljárásban, közvetlenül választják, titkos szavazással. Az ideiglenes szabályzat alapján megválasztott országos alkalmazott ügyvédi tagozat tagjainak mandátuma az Üttv. 156.§ (2) bekezdése, valamint az Üttv. 208. § (19) és (20) bekezdései alapján meghatározott időre szól. Az országos alkalmazott ügyvédi tagozat tagjainak megbízatása az Üttv. hatálybalépését követő első általános választás napján, de legkésőbb 2019. február 28. napján megszűnik.

**1.2.** E szabályzat alkalmazásában

a) közeli hozzátartozó: a Polgári Törvénykönyv szerinti közeli hozzátartozó,

b) ítélőtábla székhelye szerinti területi kamara: a bíróságok elnevezéséről, székhelyéről és illetékességi területének meghatározásáról szóló 2010. évi CLXXXIV. törvény 2. mellékletében meghatározott ítélőtábla székhelye szerinti működési területtel rendelkező területi ügyvédi kamara,

c) területi lista: az egy ítélőtábla illetékességi területe szerinti területi kamarák összes jelöltjét tartalmazó lista.

**1.3.** A választói névjegyzékbe felvett alkalmazott ügyvéd választhat (a továbbiakban: aktív választójog), és amennyiben jogszabály vagy a jelen szabályzat nem zárja ki, választható (a továbbiakban: passzív választójog).

**1.4.** A választáson minden aktív választójoggal rendelkezőnek egy szavazata van, minden szavazat egyenlő.

**1.5.** Az országos alkalmazott ügyvédi tagozat területi létszámarányos elosztására figyelemmel az országos tagozat 20 fős létszáma az alábbi arányban oszlik meg:

a) a Fővárosi Ítélőtábla illetékességi területe alá tartozó területi kamarákból választott 14 fő,

b) a Debreceni Ítélőtábla illetékességi területe alá tartozó területi kamarákból választott 2 fő,

c) a Győri Ítélőtábla illetékességi területe alá tartozó területi kamarákból választott 1 fő,

d) a Pécsi Ítélőtábla illetékességi területe alá tartozó területi kamarákból választott 1 fő, valamint

e) a Szegedi Ítélőtábla illetékességi területe alá tartozó területi kamarákból választott 2 fő.

**1.6.** A kamarai választások során minden alkalmazott ügyvéd köteles az alkalmazott ügyvédi hivatáshoz méltó magatartást tanúsítani.

**2. A választások előkészítése**

**2.1.** A Magyar Ügyvédi Kamara az ítélőtáblák székhelye szerinti területi kamarák közreműködésével – az elnök előterjesztése alapján– a választási szervek tagjai, elnökei és póttagjai kijelölésével köteles úgy előkészíteni, valamint a választási szervek alakuló ülését összehívni, hogy a választás 2018. április 20. és 2018. április 30. napja között megtartásra kerüljön.

**2.2.** A Magyar Ügyvédi Kamara elnöke a választások előkészítése és lebonyolítása céljából a választás kitűzésével egyidejűleg kijelöli az országos választási bizottságot, annak elnökét és tagjait.

**2.3.** A választói névjegyzékek közzétételét követő 5 napon belül a Magyar Ügyvédi Kamara elnöke kijelöli az országos szavazatszámláló bizottság elnökét és tagjait.

**2.4.** A választási szervek tagjainak és elnökének a kijelölésével egyidejűleg választási szervenként legalább 3-3 póttagot kell kijelölni.

**2.5.** A választás előkészítésébe és lebonyolításába alkalmazott ügyvédeket és választási eljárásban tapasztalt ügyvédet vagy ügyvédeket is be kell vonni.

**2.6.** A bizottságokba történő jelölést a jelöltnek el kell fogadnia; senki nem jelölhető és nevezhető ki akarata ellenére.

**3. A választási szervekre vonatkozó közös szabályok**

**3.1.** A választási szervek:

a) a választási bizottság és

b) a szavazatszámláló bizottság.

**3.2.** A választási szervek élén elnök áll. A választási szervekből országosan csak egy-egy alakul.

**3.3.** Választási szerv elnöke, tagja és póttagja olyan aktív választójoggal rendelkező ügyvéd vagy alkalmazott ügyvéd lehet, aki nem áll fegyelmi büntetés hatálya alatt.

**3.4.** A választási szervek döntéseiket egyszerű szótöbbséggel hozzák, döntéseik ellen fellebbezésnek nincs helye. Szavazategyenlőség esetén az elnök szavazata dönt.

**3.5.** A választási szervek maguk vezetik a jegyzőkönyvet és írják meg határozataikat.

**3.6.** A választási szervek jegyzőkönyvét és határozatát a bizottság elnöke és egy tagja írják alá. A jegyzőkönyvben rögzíteni kell a választási szerv megnevezését, a jegyzőkönyvezésre okot adó eseményt, a megtett intézkedést, a pontos keltezést, esetenként – az esemény jellegétől függően – óra, perc feltüntetése mellett.

**3.7.** A választási szerv határozatában rögzíteni kell

a) a választási szerv megnevezését,

b) a hozott döntést,

c) annak indokolását, valamint

d) a határozathozatal pontos keltezését, indokolt esetben óra, perc feltüntetése mellett.

**3.8.** A választási szervek megbízatása a választással kapcsolatos összes feladat teljesítésével befejeződik**.**

**3.9.** A területi ügyvédi kamarák kötelesek

a) a választás szervei számára az igényelt és a választási szervek által kezelhető adatokat haladéktalanul, de legfeljebb egy munkanapon belül megadni,

b) a szavazás napján, a kért tárgyi-technikai feltételeket biztosítani, valamint

c) gondoskodni a választási szervek tagjainak ellátásáról.

**3.10.** A választási szervek közötti kommunikációban a jegyzőkönyvek és határozatok papír alapú rögzítése és megküldése mellett helye van a jegyzőkönyvek és határozatok elektronikus úton történő megküldésének is.

**4. A választási bizottság**

**4.1.** A választási bizottság elnökből, és további legalább kettő, legfeljebb tíz, páros számú tagból áll.

**4.2.** A választási bizottság elnöke és tagjainak többsége alkalmazott ügyvéd, valamint legalább egy, a választási eljárásokban jártas ügyvéd tagja van.

**4.3.** A választási bizottság országosan látja el a választási bizottsági feladatokat.

**4.4.** A választási bizottság feladata

a) a választási szabályzat betartásának ellenőrzése,

b) a választás törvényességének és tisztaságának megőrzése,

c) a választás pártatlanságának érvényesítése,

d) a választás törvényes rendjének biztosítása, szükség esetén annak helyreállítása,

e) a választói névjegyzék összeállítása és időszerűségének biztosítása,

f) a szavazólapok elektronikus úton történő elkészíttetése, a választási szavazatszámláló elektronikus rendszer átadása a szavazatszámláló bizottságnak,

g) a választás lebonyolítása,

h) a választások során felmerült kifogások elbírálása,

i) döntés a leadott szavazatok összeszámlálásának módjáról, valamint a kihirdetés időpontjáról,

j) a döntésről tájékoztatás adása a szavazatszámláló bizottság elnökének, valamint

k) a választás eredményének közlése a MÜK elnökével és a területi kamarák elnökeivel.

**4.5.** A választási bizottság az ellenőrzése során tapasztalt szabálytalanság esetén jogosult és köteles azonnal intézkedni és intézkedéséről indokolással ellátott határozatot hozni, amely a választásra jogosultakra kötelező érvényű.

**4.6.** A választási bizottságot az elnök hívja össze. Az elnök akadályoztatása esetére a választási bizottság saját tagjai közül helyettest választ, aki az elnök akadályoztatása estén az elnök helyett és jogkörében jár el.

**4.7.** A választási bizottság tagja a választáson jelöltként induló is lehet. Abban az esetben, ha a választási bizottság tagja vonatkozásában kell a választási bizottságnak döntést hoznia, a választási bizottság érintett tagja a döntésnél nem lehet jelen és nem szavazhat.

**5. A szavazatszámláló bizottság**

**5.1.** A szavazatszámláló bizottság elnökből és további legalább kettő, legfeljebb tíz, páros számú tagból áll.

**5.2.** A szavazatszámláló bizottság tagja nem lehet olyan, aki jelölt, vagy akinek közeli hozzátartozója jelölt.

**5.3.** Szavazatszámláló bizottság a Fővárosi Ítélőtábla székhelye szerinti területi kamara székhelyén alakul, tagja lehet bármelyik választási névjegyzékben szereplő, nem jelölt és a választási bizottságban tagsággal nem rendelkező ügyvéd vagy alkalmazott ügyvéd, elnöke és tagjai többsége alkalmazott ügyvéd.

**5.4.** A szavazatszámláló bizottság feladata

a) az elektronikus szavazás folyamatának, rendszereinek felügyelete a szavazás időkapujában,

b) a szavazásra jelentkezők választójogának elektronikus ellenőrzése,

c) a szavazás befejezését követően a szavazás eredményének elektronikus összesítésének számszaki ellenőrzése, a szavazatok összeszámlálása,

d) a választás eredményének megállapítása és a választási bizottság elnökével történő közlése, valamint

e) a szavazás során emelt kifogások haladéktalanközlése a választási bizottsággal.

**6. A választói névjegyzék**

**6.1.** A választói névjegyzékbe a 2018. február 1. napján alkalmazott ügyvédként bejegyzett valamennyi választásra jogosult alkalmazott ügyvédet fel kell venni.

**6.2.** Választásra nem jogosult, akit az alkalmazott ügyvédi tevékenység gyakorlása alól felfüggesztettek, valamint aki az alkalmazott ügyvédi tevékenységét szünetelteti.

**6.3.** A Magyar Ügyvédi Kamara elnöke a területi kamarák útján legkésőbb 2018. április 5. napjáig az országos választási bizottság rendelkezésére bocsátja a kamara választásra jogosult, valamint választható alkalmazott ügyvéd tagjainak névjegyzékét területi listánkénti bontásban.

**6.4.** A Magyar Ügyvédi Kamara elnöke a területi kamarák útján a rendelkezésre bocsátott névjegyzékekben bekövetkezett változásokról a választás napját megelőző munkanap végéig köteles a választási bizottság elnökét folyamatosan tájékoztatni.

**6.5.** A választási bizottság a választói névjegyzéket a területi ügyvédi kamarák hivatalos helyiségében 2018. április 7. napján a kamarai tagok részére a szavazás lezárásáig kifüggeszti, valamint a honlapján és a Magyar Ügyvédi Kamara a honlapján közzéteszi. A választási bizottság honlapján való közzététel első és utolsó napját a választói névjegyzéken fel kell tüntetni.

**6.6.** A választói névjegyzék közzétételét követő 5 napon belül a névjegyzékbe történt jogellenes felvétel miatt bármelyik kamarai tag, a választói névjegyzékbe való felvétel elmaradása, téves felvétel, vagy a kizárás téves alkalmazása miatt az érintett kamarai tag a választási bizottságnál azonosítást követően elektronikus úton felszólalhat.

**7. A jelölés**

**7.1.** A rövid törvényi határidőkre figyelemmel a jelöltállítás az önjelölés módszerével történik az ideiglenes szabályzat hatálya alatt.

**7.2.** A jelöltként indulni szándékozó névjegyzékbe felvett alkalmazott ügyvéd a névjegyzék közzétételétől számított 7 napon belül azonosítást követően elektronikus úton bejelentheti jelöltkénti indulási szándékát a választási bizottságnál, amely jelentkezéshez egy rövid szakmai bemutatkozó anyagot is mellékelnie kell.

**7.3.** A jelölt az országos alkalmazott ügyvédi tagozat tagjává jelöltetheti magát.

**7.4.** A jelölt annak a területi listának a szavazólapjára kerül fel, amelynek illetékességi területén az a területi ügyvédi kamara működik, amelynek a tagja. Egy jelölt csak egy területi listára kerülhet fel.

**7.5.** A jelöltek területi listáját a választási bizottság állítja össze és véglegesíti, majd biztosítja, illetve ellenőrzi, hogy a választási bizottság és a Magyar Ügyvédi Kamara honlapján hozzáférhető legyen a választást megelőző munkanap végéig a kamarai tagok részére.

**8. Választás**

**8.1.** A választás országosan elektronikus hírközlő eszközök, a szavazatok összeszámlálása tekintetében elektronikus szavazási eszközök alkalmazása útján történik. A szavazás időtartama alatt biztosítani kell a szavazás folyamatosságának lehetőségét.

**8.2.** A Budapesti Ügyvédi Kamara által fejlesztett, a kamarai jogtanácsosi regisztrációs rendszernél használt az ügyfélkapus azonosítást használó elektronikus rendszer használatával és annak az általános, egyenlő és titkos választójogot biztosító elektronikus választási alrendszerével történik az ideiglenes választás lebonyolítása.

**8.3.** Az elektronikus szavazó eszköz biztosítja:

a) az általános, egyenlő, egyszeri és titkos választójogot, valamint lehetővé teszi a szavazatszámlálás során az eredmény utólagos, az egyes szavazatok és a szavazók összekapcsolása nélküli ellenőrizhetőségét,

b) a szavazásra jogosult azonosítását, szavazásra való jogosultsága ellenőrzését és az egyedi azonosítást, és a szavazat leadását követően a szavazat leadása tényének a választási napi névjegyzékben történő rögzítését,

c) az általános egyenlő és titkos választás lebonyolítását,

d) hogy a leadott szavazatok tartalmát csak a szavazás lezárása után és kizárólag a választási bizottság, a szavazatszámláló bizottság, valamint az arra törvény vagy végrehajtható hatósági vagy bírósági határozat alapján jogosult személyek és szervek ismerhessék meg,

e) hogy egy választásra jogosult csak egyszer és csak azon területi listára adhassa le szavazatát, amelynek a területén működő kamara tagja.

**8.4.** A szavazás elektronikus úton történik, a választási bizottság által meghatározott idősávon belül.

**8.5.** A szavazásra rendelkezésre álló időkapu csak egybefüggően meghatározható – nyolc és tizennyolc óra közé eső – időtartama nem lehet 6 óránál rövidebb és 10 óránál hosszabb.

**8.6.** Abban az esetben, ha a választási bizottság megállapítja, hogy a szavazás napján bekövetkezett üzemzavar miatt a szavazatok összesen legalább egy órán keresztül nem adhatók le, a választási bizottság a szavazatok leadására nyitva álló időkaput egy alkalommal, legfeljebb 12 órával meghosszabbíthatja.

**8.7.** Szavazni a területi listákra lehet. Minden választói névjegyzékben szereplő, választásra jogosult alkalmazott ügyvéd csak azon területi listára szavazhat, amelynek illetékességi területén működő kamara tagja.

**8.8.** Az érvényes szavazáshoz legalább egy szavazatot le kell adni. Azokon a területi listákon ahol több jelöltre is adható le szavazat egy választásra jogosult érvényesen legfeljebb annyi szavazatott adhat le ahány az adott maximálisan leadható érvényes szavazatok számával megegyezik. A szavazást támogató informatikai rendszert úgy kell kialakítani, hogy az e pont szerinti szabály megszegését kizárja.

**8.9.** A választás napján a szavazatszámláló bizottság először a választás folyamán bejelentett esetleges technikai hibákat a választási informatika segítségével azonnal ellenőrzi és megkísérli elhárítani. A sikertelen szavazásról jegyzőkönyvet kell felvenni és a hiba okát haladéktalanul ki kell vizsgálni. Ha a hibát a szavazás időkapujában sikerül elhárítani a választásra jogosultat erről haladéktalanul értesíteni kell.

**8.10.** A szavazatszámláló bizottság a szavazásra jelentkező választónak szavazás tényének megtörténtét legkésőbb a választást követő munkanapon ellenőrzi.

**8.11.** A választással kapcsolatos költségeket a Magyar Ügyvédi Kamara köteles biztosítani, valamint annak tárgyi és – a választási szervek kivételével – személyi feltételeinek előteremtése és biztosítása is a Magyar Ügyvédi Kamara feladata.

**8.12.** A szavazás a választási bizottság utasítása szerint készült és általa jóváhagyott elektronikus szavazólapokkal történik. Az elektronikus szavazólapok területi listánként készülnek.

**8.13.** A szavazólap tartalmazza az adott szavazólapon leadható maximális szavazatok számát.

**8.14.** Az elektronikus szavazólapon fel kell tüntetni valamennyi jelölt nevét, kamarai azonosító számát és munkáltatója nevét.

**8.15.** Az elektronikus szavazólapon a szavazó a megválasztani kívánt jelölt, jelöltek neve melletti jelölő boxban az elektronikus kijelölést megteszi és a szavazatát az elektronikus szavazólapon véglegesíti.

**9. A választás eredménye**

**9.1.** A szavazás befejezése után, legkésőbb az azt követő munkanapon a szavazatszámláló bizottság az elektronikus választási rendszer adatait ellenőrzi.

**9.2.** A szavazatok összeszámlálása alatt a bizottság tagja a számláló helyiséget csak a választási bizottság tagjának kíséretében hagyhatja el, amelynek során biztosítani kell, hogy a számlálás során megismert adat harmadik személynek ne juthasson tudomására.

**9.3.** A szavazatszámláló bizottság először a választás folyamán felmerült és esetleges nem megoldott technikai hibákat veszi számba és szükség esetén dönt a kérdéses szavazat érvényességéről.

**9.4.** A szavazatszámláló bizottság az elektronikus szavazatösszesítő rendszer segítségével a leadott érvényes szavazatokat számolja össze és veti össze az elektronikus választási rendszer által összesített adatokkal. Amennyiben az adatok nem egyeznek, úgy azokat a szavazatszámláló bizottság mindaddig ismételten ellenőrzi, amíg két egymást követő alkalommal ugyanazt az eredményt nem kapja.

**9.5.** Megválasztottnak az az egyéni jelölt tekintendő, aki az adott területi listára leadott érvényes szavazatok összesítése alapján a legtöbb szavazatot kapta.

**9.6.** Amennyiben a szavazólapon az egyéni jelöltek száma több mint a megválasztható tisztségviselők száma, úgy megválasztottnak azok az egyéni jelöltek tekintendőek, akik a legtöbb szavazatot kapták.

**9.6.** Amennyiben több jelölt kapott azonos számú érvényes szavazatot és ezért a megválasztott személy nem állapítható meg, aválasztási bizottság elnöke és legalább két tagja – az azonos számú érvényes szavazatot szerzett személyek között, a szavazás napját követő 15 napon belül – sorsolással dönti el a tisztségre megválasztott személyét. A sorsolás a sorsolással nem érintett tisztségviselők mandátumának a megszerzését nem érinti. A sorsoláson biztosítani kell, hogy a sorsolással érintett jelöltek jelen lehessenek, de távollétük a sorsolás megtartását nem akadályozza.

**9.7.** Amennyiben bármely listára érvényesen senkit nem választottak meg, úgy erre a listára a szavazás napját követő 30 napon belül e szabályzat alkalmazásával új választást kell tartani.

**9.8.** Az adott területi listáról meg nem választott jelöltek közül a legtöbb szavazatot elnyert 1 – a fővárosi területi lista esetén 3 – jelölt az országos tagozat póttagja. Ha az országos tagozat valamely tagjának mandátuma az általános választásokat megelőzően megszűnik, a helyére az adott területi listáról megválasztott póttag lép az országos tagozat tagjaként.

**9.9.** A szavazatok összeszámlálása után a szavazatszámláló bizottság három példányban területi listánként jegyzőkönyvet készít, amely tartalmazza a készítés helyének, keltezésének és a résztvevőknek a nevén túl,

a) a leadott szavazatok számát,

b) a megválasztott személyek nevét és annak a listának a nevét, amelyen a jelöltet megválasztották, valamint

c) az összes jelöltre leadott szavazatok számát, a jelölt nevének és a jelöltre leadott szavazatok számát.

**9.10.** A szavazatszámláló bizottság elnöke a jegyzőkönyv mindhárom példányát átadja a választási bizottság elnökének. Amennyiben szavazategyenlőség esetén sorsolást kell tartani, részeredményt kell a jegyzőkönyvben megállapítani és a sorsolás után kiegészítő jegyzőkönyvet kell felvenni.

**9.11.** A szavazás eredményét a kihirdetést követően a választási bizottság a honlapján és a Magyar Ügyvédi Kamara honlapján haladéktalanul közzéteszi.

**9.12.** Amennyiben a választási bizottság határozatában megállapítja, hogy valamely ítélőtábla szerinti területi ügyvédi kamarák tekintetében a választás eredményére kiható szabálytalanság vagy elháríthatatlan üzemzavar történt, az erről szóló határozatát haladéktalanul közli a Magyar Ügyvédi Kamara elnökével, aki haladéktalanul intézkedik az adott ítélőtábla szerinti területi ügyvédi kamarák tekintetében új választás kiírásáról. Az új választás során az e szabályzatban naptári nap szerint meghatározott határnapok helyett a Magyar Ügyvédi Kamara elnöke által megállapított új határnapokat kell alkalmazni.

**10. A választási jegyzőkönyv**

**10.1.** A választási eljárás lefolytatásáról a szavazatszámláló bizottsági területi listánkénti jegyzőkönyv beérkezését követően összegző jegyzőkönyvet készít három példányban és azt a szavazatszámláló bizottság elnöke – a választási bizottság elnökével együtt – aláírja. A választási összesítő jegyzőkönyv mellékletét képezik a szavazatszámláló bizottság jegyzőkönyvei.

**10.2.** A választási jegyzőkönyv, a választói névjegyzék és a szavazásban részt vett tagok névjegyzéke a választási jegyzőkönyv melléklete. Ezeket az iratokat az elektronikus szavazólapokkal együtt zárt rendszerben kell elhelyezni és a választás eredményének kihirdetésétől számított 1 éven át meg kell őrizni, majd ezt követően a kamara titkára (főtitkára) – egyidejű jegyzőkönyv felvétele mellett 60napon belül az elnökség két tagja jelenlétében –azt megsemmisíti.

**11. Jelentés a választásról**

**11.1.** A választás eredményéről a választási bizottság elnöke a szavazást követő 3 napon belül jelentést tesz a Magyar Ügyvédi Kamara elnökének, akinek egyidejűleg megküldi a választás eredményét rögzítő jegyzőkönyvet is.

11.2. Ha szavazategyenlőség esetén sorsolást kell tartani, részeredményről kell a Magyar Ügyvédi Kamara elnökének jelentést tenni, valamint a sorsolás megtartása után a kiegészítő eredményekről.

**12. Az országos tagozat tisztségviselőinek megválasztása**

**12.1.** A választások eredményeként létrejövő országos tagozat a választások eredményének kihirdetését követő 5 napon belül megtartja alakuló ülését.

**12.2.** Ha szavazategyenlőség miatt sorsolásra kerül sor, az az alakuló ülés megtartását nem akadályozza, a sorsolás útján mandátumot nyert tisztségviselők a tagozat működéséhez a sorsolás eredményének kihirdetését követően csatlakoznak.

**12.3.** Az alakuló ülésen az országos tagozat tagjai általános, egyenlő és nyílt választása alapján tagjai közül elnököt, két elnökhelyettest és titkárt választanak. A választás eredményét jelen szabályzat elvei alapján készült jegyzőkönyvben kell rögzíteni.

**12.4.** A tisztségviselő választás eredményéről az országos tagozat elnöke 3 napon belül jelentést tesz a Magyar Ügyvédi Kamara elnökének, akinek egyidejűleg megküldi a választás eredményét rögzítő jegyzőkönyvet is.

**13. A visszahívás**

**13.1.** Az országos tagozat tagjának a visszahívását az országos alkalmazott ügyvédi tagozat tagjainak egyharmada azaz minimum 7 fő országos tagozati tag kezdeményezheti írásban, indoklással ellátva.

**13.2.** Az országos tagozat tagjának a visszahívására irányuló kezdeményezést írásban kell előterjeszteni.

**13.3.** Az írásban előterjesztett kezdeményezést mindazon tagnak alá kell írnia, aki a kezdeményezést támogatja.

**13.4.** A visszahívásra irányuló írásbeli kezdeményezést az országos tagozat elnökéhez, az országos tagozat elnökének visszahívására irányuló kezdeményezés esetén a Magyar Ügyvédi Kamara elnökéhez (a továbbiakban: kezdeményezés címzettje) kell benyújtani.

**13.5.** A visszahívásra irányuló írásbeli kezdeményezésen szereplő aláírások hitelességét a kezdeményezés címzettje 10 napon belül köteles ellenőrizni.

**13.6.** Amennyiben a visszahívásra irányuló kezdeményezés az ellenőrzés alapján szabályos, úgy a kezdeményezés beérkezésétől számított 15 napon belül a kezdeményezés címzettje a kezdeményezés beérkezésétől számított 30 napon belüli időre köteles összehívni a visszahívás kezdeményezése tárgyában az Országos alkalmazott ügyvédi tagozatot.

**13.7.** A visszahívásról az országos alkalmazott ügyvédi tagozat a visszahívásban érintett tag kivételével titkos szavazással határoz. A visszahíváshoz és egyben az új tag delegálásához a tagozat összes tagja kétharmadának a támogató szavazata szükséges.

**13.8.** Ha az országos tagozat a visszahívásra irányuló kezdeményezést nem támogatja, újabb visszahívásra irányuló kezdeményezés az ideiglenes tagozat fennállása alatt nem terjeszthető elő.

**13.9.** Ha az országos tagozat a visszahívásra irányuló kezdeményezést támogatja, úgy a választáson a területi listán a sorrendben legtöbb szavazatot szerzett póttag a visszahívott helyére lép. A soron következő póttag akadályoztatása vagy lemondása esetén helyére a sorban őt követő póttag lép. Póttag hiányában a tisztség a soron következő választásokig betöltetlen marad.

**14. Az alkalmazott ügyvédi képviselet biztosítása a kamarák elnökségében**

**14.1.** Az országos alkalmazott ügyvédi tagozat elnöke a Magyar Ügyvédi Kamara elnöksége ülésein szavazati jog nélkül, de tanácskozási joggal részt vehet.

**14.2.** Az országos alkalmazott ügyvédi tagozat elnökének kérésére, a területi ügyvédi kamarák elnökségei lehetőséget biztosítanak arra, hogy területi kamaránként egy fő, az országos tagozat elnöke által delegált alkalmazott ügyvéd állandó meghívott tagként a területi kamara elnökségi ülésein szavazati jog nélkül, de tanácskozási joggal részt vegyen.

**20. Záró rendelkezések**

**20.1.** Ez a szabályzat a Magyar Ügyvédi Kamara honlapján történő közzétételét követő napon lép hatályba.

Budapest, 2018. március 26.

**Dr. Bánáti János Dr. Fekete Tamás  
 elnök főtitkár**